[pic] | EURÓPSKA KOMISIA |

Brusel, 20.9.2010

KOM(2010) 471 v konečnom znení

2010/0252 (COD)

Návrh

ROZHODNUTIE EURÓPSKEHO PARLAMENTU A RADY,

ktorým sa zriaďuje prvý program politiky rádiového frekvenčného spektra

{SEK(2010) 1034}{SEK(2010) 1035}

DÔVODOVÁ SPRÁVA

1. KONTEXT NÁVRHU

- Dôvody a ciele návrhu

V článku 8a ods. 3 rámcovej smernice 2002/21/ES, zmenenej a doplnenej smernicou 2009/140/ES, sa Komisia vyzýva, aby Európskemu parlamentu a Rade predložila legislatívny návrh na zriadenie viacročného programu politiky rádiového frekvenčného spektra ( Radio Spectrum Policy Programme – RSPP), v ktorom sa ustanovujú politické smerovania a ciele pre strategické plánovanie a harmonizáciu využívania frekvenčného spektra, a aby pritom v čo najväčšej miere zohľadnila stanovisko Skupiny pre politiku rádiového frekvenčného spektra ( Radio Spectrum Policy Group – RSPG).

Vzhľadom na význam dostupnosti a efektívneho využívania frekvenčného spektra z hľadiska budovania vnútorného trhu elektronických komunikácií a ostatných oblastí politiky EÚ vychádza RSPP z článku 114 Zmluvy o fungovaní Európskej únie (ZFEÚ). RSPP bude do roku 2015 určovať, ako môže využívanie frekvenčného spektra prispievať k cieľom EÚ a optimalizovať sociálne, hospodárske a environmentálne výhody. Vychádza zo zásad regulácie elektronických komunikácií EÚ a z rozhodnutia o rádiovom frekvenčnom spektre č. 676/2002/ES, opätovne potvrdzuje zásady, ktoré sa majú uplatňovať na všetky druhy využívania frekvenčného spektra, stanovuje ciele pre iniciatívy EÚ a uvádza zoznam opatrení, ktoré sa majú začať realizovať.

- Všeobecný kontext

Frekvenčné spektrum je významné pre digitálnu spoločnosť, rýchle bezdrôtové služby, oživenie hospodárstva, hospodársky rast, kvalitné pracovné miesta a dlhodobú konkurencieschopnosť EÚ. Iniciatívy politiky frekvenčného spektra sú rozhodujúce aj pre Digitálnu agendu pre Európu a stratégiu Európa 2020 na zabezpečenie inteligentného, udržateľného a inkluzívneho rastu. Vstupné údaje pre RSPP pochádzajú zo samitu o frekvenčnom spektre, ktorý usporiadal Parlament a Komisia, ako aj z verejných konzultácií Komisie a zo stanoviska RSPG.

- Existujúce ustanovenia v oblasti návrhu

Pokiaľ ide o elektronické komunikácie, politika frekvenčného spektra patrí do oblasti pôsobnosti rámcovej smernice 2002/21/ES a smernice o povolení 2002/20/ES, zmenenej a doplnenej smernicou 2009/140/ES, ktorými sa zaviedli významné zlepšenia na zabezpečenie efektívneho využívania frekvenčného spektra, odstránenie nepružnosti v správe frekvenčného spektra a poskytnutie ľahšieho prístupu k frekvenčnému spektru. Okrem toho rozhodnutie o rádiovom frekvenčnom spektre už umožňuje harmonizáciu technických podmienok využívania frekvenčného spektra s významom pre súčasné politiky EÚ v oblasti využívania frekvenčného spektra.

- Súlad s ostatnými politikami a cieľmi Únie

Využívanie frekvenčného spektra má rastúci vplyv na udržateľný hospodársky rast, konkurencieschopnosť a produktivitu na vnútornom trhu vo vzťahu k dôležitým odvetvovým politikám EÚ. Keďže frekvenčné spektrum je obmedzené, musia sa stanoviť priority, aby sa frekvencie prideľovali a využívali efektívne a účinne s prihliadnutím na ciele politík EÚ pre elektronické komunikácie a širokopásmové pripojenie pre všetkých, a pre dopravu, výskum, pozorovanie Zeme, systém Galileo, ochranu životného prostredia a boj proti globálnemu otepľovaniu.

2. KONZULTÁCIE SO ZAINTERESOVANÝMI STRANAMI A POSÚDENIE VPLYVU

- Konzultácie so zainteresovanými stranami

Konzultačné metódy, hlavné cieľové oblasti a všeobecný profil respondentov

Zainteresované strany mali viac príležitostí na pripomienkovanie:

- Na samite o frekvenčnom spektre v marci 2010 sa ukázalo, že inštitúcie EÚ, členské štáty a zainteresované strany jednoznačne chápu potrebu väčšieho frekvenčného spektra pre aplikácie s veľkým sociálnym a hospodárskym vplyvom. Výsledky samitu sú zhrnuté v prílohe 1 posúdenia vplyvu a príslušné dokumenty sú k dispozícii na adrese http://ec.europa.eu/information_society/policy/ecomm/radio_spectrum/rspp/index_en.htm.

- Verejné konzultácie a výzva Komisie na predkladanie vstupných údajov pri príprave na program politiky rádiového frekvenčného spektra sa uskutočnili v období od 4. marca do 9. apríla 2010. Prijatých 101 odpovedí je zhrnutých v prílohe 2 posúdenia vplyvu a sú k dispozícii na adrese http://ec.europa.eu/information_society/policy/ecomm/radio_spectrum/rspp/rspp_pc_rep/index_en.htm.)

- RSPG, skupina na vysokej úrovni, ktorá poskytuje Komisii rady o politike frekvenčného spektra, prijala oficiálne stanovisko 9. júna 2010 (príloha 3 posúdenia vplyvu). Pozri http://rspg.groups.eu.int/_documents/documents/opinions/rspg10_330_rspp_opinion.pdf. Komisia toto stanovisko v čo najväčšej miere zohľadnila pri dokončovaní svojho predbežného návrhu.

- Návrh stanoviska RSPG sa pred dokončením verejne konzultoval – prijaté odpovede sú k dispozícii na adrese http://rspg.ec.europa.eu/consultations/responses_rspp2010/index_en.htm.

- Získavanie a využívanie expertízy

Príslušné vedecké/odborné oblasti

Okrem stanoviska RSPG a veľkého množstva odpovedí prijatých v reakcii na verejné konzultácie a samit sú dôležité aj tieto štúdie:

- „ Exploiting the digital dividend – a European approach “ (Využitie digitálnej dividendy – európsky prístup), Analysys Mason, DotEcon a Hogan & Hartson, 2009.

- „ Optimising the Public Sector's Use of Radio Spectrum in the EU “ (Optimalizácia využitia rádiového frekvenčného spektra verejným sektorom v EÚ), WIK-Consult, 2008.

- „ Radio interference in the European Community “ (Rádiové rušenie v Európskom spoločenstve), Eurostrategies a LS telcom, 2008.

- „ Preparing the next steps in regulation of electronic communications – a contribution to the review of the electronic communications regulatory framework “ (Príprava nasledujúcich krokov v regulácii elektronických komunikácií – príspevok k preskúmaniu regulačného rámca elektronických komunikácií), Hogan & Hartson, Analysys, 2006.

Prostriedky použité na uverejnenie odborných odporúčaní

Uvedené štúdie sú k dispozícii na tejto webovej stránke Komisie: http://ec.europa.eu/information_society/policy/ecomm/radio_spectrum/documents/studies/index_en.htmahttp://ec.europa.eu/information_society/policy/ecomm/info_centre/documentation/studies_ext_consult/index_en.htm#2006

- Posúdenie vplyvu

Vzhľadom na veľký strategický význam RSPP sa v posúdení vplyvu stanovujú možnosti a hodnotí sa, či by opatrenia na úrovni EÚ priniesli pridanú hodnotu v porovnaní s vnútroštátnymi alebo regionálnymi opatreniami. Stanovuje sa v ňom strategické smerovanie potrebné pre politiku frekvenčného spektra na úrovni EÚ. Zdôrazňuje sa potreba globálneho prístupu k politike frekvenčného spektra EÚ vzhľadom na vplyv frekvenčného spektra na mnoho odvetví s rôznou mierou právomoci EÚ. Stanovisko výboru na posudzovanie vplyvu k posúdeniu vplyvu bolo vydané 2. júla 2010.

3. PRÁVNE PRVKY NÁVRHU

- Zhrnutie navrhovaných opatrení

V navrhovanom programe sa stanovujú politické smerovania a ciele pre strategické plánovanie a harmonizáciu využívania frekvenčného spektra s cieľom vytvoriť vnútorný trh. Program podporuje stratégiu Európa 2020, Digitálnu agendu pre Európu a ďalšie politiky EÚ týkajúce sa frekvenčného spektra. Zabezpečí uplatňovanie zásad a vymedzí politické smerovania pre všetky aspekty politiky frekvenčného spektra, ktoré majú celoeurópsky rozmer. Stanovuje konkrétne prioritné iniciatívy na zlepšenie koordinácie, pružnosti a dostupnosti frekvenčného spektra pre bezdrôtové širokopásmové komunikácie a ďalšie konkrétne politiky EÚ; vyžaduje analýzu stavu súčasného využívania a nastupujúceho frekvenčného spektra; stanovuje zlepšenia určené na ochranu záujmov EÚ v medzinárodných rokovaniach a na pomoc členským štátom pri dvojstranných rokovaniach; vyzýva na zlepšenie spolupráce medzi technickými orgánmi a požaduje, aby Komisia predložila správu do roku 2015.

- Právny základ

Článok 114 ZFEÚ.

- Zásada subsidiarity

Navrhované opatrenie vyžaduje zmenu a doplnenie súčasného regulačného rámca EÚ, a teda sa týka oblasti, v ktorej EÚ už uplatnila svoju právomoc. Návrh je preto v súlade so zásadou subsidiarity ustanovenou v článku 5 Zmluvy o Európskej únii (ZEÚ).

- Zásada proporcionality

Návrh je v súlade so zásadou proporcionality, keďže stanovuje minimálnu úroveň harmonizácie a ponecháva vymedzenie vykonávacích opatrení na vnútroštátne regulačné orgány alebo členské štáty. Navrhované zmeny a doplnenia nepresahujú rámec toho, čo je potrebné na dosiahnutie lepšej regulácie odvetvia. Sú preto v súlade so zásadou proporcionality ustanovenou v článku 5 ZEÚ.

- Výber nástroja

Je ním legislatívne opatrenie, keďže v článku 8a ods. 3 rámcovej smernice sa požaduje legislatívny návrh pre Európsky parlament a Radu. Nezáväzné opatrenie, napríklad odporúčanie Európskeho parlamentu a Rady, by neviedlo k záväznosti koordinácie na úrovni EÚ ani by nevyžadovalo konkrétne opatrenia členských štátov. Rozhodnutia Parlamentu a Rady č. 128/1999/ES, č. 626/2008/ES a č. 676/2002/ES sa v minulosti prijali s cieľom uložiť podobné povinnosti a opatrenia.

4. VPLYV NA ROZPOčET

Návrh nemá dodatočný vplyv na rozpočet EÚ.

5. DOPLňUJÚCE INFORMÁCIE

- Zjednodušenie a zníženie administratívnych nákladov

Cieľom návrhu je znížiť administratívne zaťaženie zvýšením pružnosti frekvenčného spektra a zjednodušením administratívnych postupov využívania frekvenčného spektra. Návrh je súčasťou priebežného programu Komisie pre aktualizáciu a zjednodušenie acquis, ako aj jej pracovného programu pod označením 2010/INFSO/002.

- Doložka o preskúmaní/revízii/skončení účinnosti

V rozhodnutí sa ustanovuje program, ktorý sa má vykonať do roku 2015, a požaduje sa, aby Komisia pred prípravou nasledujúceho programu vykonala preskúmanie.

- Informácie členských štátov

Členské štáty majú informovať Komisiu o plnení svojich povinností.

- Európsky hospodársky priestor

Navrhovaný akt má význam pre EHP.

- Podrobné vysvetlenie návrhu

Článok 1: Predmet úpravy a rozsah pôsobnosti

V tomto článku sa stanovuje všeobecný cieľ programu a rozsah pôsobnosti.

Článok 2: Uplatňovanie všeobecných zásad regulácie

Cieľom tohto článku je zabezpečiť jednotné uplatňovanie všeobecných zásad regulácie členskými štátmi, vrátane efektívneho využívania a správy frekvenčného spektra, podporovania neutrality technológií a služieb, uplatňovania najmenej zaťažujúceho povoľovacieho systému a zaručenia vnútorného trhu a hospodárskej súťaže.

Článok 3: Ciele politiky

Medzi ciele politiky, ktoré majú vykonávať členské štáty a Komisia, patrí: zabezpečenie dostatočnej dostupnosti frekvenčného spektra; čo možno najväčšia flexibilita frekvenčného spektra; zlepšenie efektívneho využívania frekvenčného spektra prostredníctvom všeobecných povolení a pružnosti frekvenčného spektra; zabránenie narušeniu hospodárskej súťaže; zabránenie škodlivému rušeniu; harmonizácia technických podmienok a zabezpečenie ochrany zdravia.

Článok 4: Zlepšenie efektívnosti a pružnosti

V článku sa stanovujú politické smerovania, ktoré sa majú transformovať do opatrení členských štátov a Komisie vrátane väčšej pružnosti pri povoľovaní frekvenčného spektra na preklenutie digitálnej priepasti; vytvorenia technických podmienok pre širokopásmové služby; zlepšenia kolektívneho využívania frekvenčného spektra; vypracovania noriem a zachovania a podpory účinnej hospodárskej súťaže a vnútorného trhu.

Článok 5: Hospodárska súťaž

Cieľom je podporiť hospodársku súťaž stanovením rôznych nápravných opatrení, ktoré by členské štáty mohli prijať proti možným narušeniam, ktoré vyplývajú z pružnosti, obchodovania a hromadenia alebo iného sústreďovania práv na frekvenčné spektrum.

Článok 6: Frekvenčné spektrum pre bezdrôtové širokopásmové komunikácie

Je potrebné prijať tieto kroky: dosiahnuť konkrétne ciele pre bezdrôtové širokopásmové služby a zabezpečiť dostupnosť frekvenčného spektra určeného na tento účel; nariadiť uvoľnenie 800 MHz pásma, ktoré predstavuje digitálnu dividendu, do roku 2013; zabezpečiť pokrytie vidieckych oblastí a prístup pre znevýhodnených občanov; zaistiť obchodovateľnosť určitých pásem a zabezpečiť frekvenčné spektrum pre všade dostupný satelitný prístup.

Článok 7: Potreby frekvenčného spektra pre konkrétne politiky Únie

Komisia a členské štáty majú spolupracovať pri plnení potrieb frekvenčného spektra pre vnútorný trh v súvislosti s viacerými politikami EÚ vrátane vesmírnej politiky, ochrany životného prostredia, bezpečnosti a ochrany verejnosti, civilnej ochrany a pomoci pri zmierňovaní následkov katastrof, ako aj výskumu a vedeckej činnosti.

Článok 8: Analýza stavu – monitorovanie súčasného využívania a nastupujúcich potrieb v oblasti frekvenčného spektra

Komisia má v spolupráci s členskými štátmi zorganizovať analýzu súčasného využívania frekvenčného spektra a možných budúcich potrieb v oblasti frekvenčného spektra.

Článok 9: Medzinárodné rokovania

V tomto článku sa stanovujú kroky na zviditeľnenie EÚ pri medzinárodných rokovaniach a na ochranu záujmov EÚ. EÚ má poskytnúť členským štátom podporu pri ich rokovaniach s tretími krajinami na účel plnenia záväzkov EÚ. Na Svetovej rádiokomunikačnej konferencii v roku 2012 by Únia mal podporovať výsledky, ktoré okrem iného umožňujú úplné využitie pásem 800 MHz a 3,4 – 3,8 GHz pre širokopásmové služby v Únii; zabezpečia dostupnosť primerane chráneného frekvenčného spektra dostatočnej veľkosti pre odvetvové politiky Únie, ako Európska vesmírna politika a Jednotné európske nebo a zabezpečia, aby zmeny v rádiokomunikačnom poriadku ITU podporovali a dopĺňali príslušné zásady regulačného rámca Únie.

Článok 10v Spolupráca medzi rôznymi orgánmi

Komisia a členské štáty majú spolupracovať s cieľom zlepšiť súčasné inštitucionálne prostredie, podporovať koordináciu správy frekvenčného spektra a zlepšiť spoluprácu medzi normalizačnými orgánmi, CEPT a Spoločným výskumným strediskom s cieľom lepšie prepojiť správu frekvenčného spektra s normalizáciou.

Článok 11: Verejné konzultácie

Komisia a členské štáty majú konzultovať s verejnosťou vždy, keď je to potrebné.

Článok 12: Predkladanie správ

Komisia je povinná predložiť Európskemu parlamentu a Rade správu do roku 2015.

Články 13, 14 a 15: Vykonanie, oznámenie, nadobudnutie účinnosti, adresy

Tieto články obsahujú povinnosť členských štátov vykonať ustanovenie rozhodnutia do roku 2015, ak sa neustanovuje inak v predchádzajúcich článkoch, a informovať Komisiu, ako aj štandardné ustanovenia.

2010/0252 (COD)

Návrh

ROZHODNUTIE EURÓPSKEHO PARLAMENTU A RADY,

ktorým sa zriaďuje prvý program politiky rádiového frekvenčného spektra

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie (ďalej len „ZFEÚ“), a najmä na jej článok 114,

so zreteľom na návrh Európskej komisie,

po predložení návrhu právneho predpisu parlamentom jednotlivých štátov,

so zreteľom na stanovisko Európskeho hospodárskeho a sociálneho výboru[1],

so zreteľom na stanovisko Výboru regiónov[2],

konajúc v súlade s riadnym legislatívnym postupom,

keďže:

1. V článku 8a ods. 3 smernice Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica)[3] sa ustanovuje, že Komisia môže predložiť Európskemu parlamentu a Rade legislatívny návrh na zriadenie viacročných programov politiky rádiového frekvenčného spektra, v ktorých sa stanovia politické smerovania a ciele pre strategické plánovanie a harmonizáciu využívania frekvenčného spektra v súlade so smernicami uplatniteľnými na elektronické komunikačné siete a služby. Tieto politické smerovania a ciele by sa mali týkať dostupnosti a efektívneho využívania frekvenčného spektra, ktoré sú potrebné na vytváranie a fungovanie vnútorného trhu. Toto rozhodnutie nemá vplyv na súčasné právne predpisy EÚ, najmä smernice 1999/5/ES, 2002/20/ES a 2002/21/ES, ani na rozhodnutie č. 676/2002/ES. Nemá vplyv ani na opatrenia prijaté na vnútroštátnej úrovni v súlade s právom EÚ na presadzovanie cieľov všeobecného záujmu, najmä cieľov súvisiacich s reguláciou obsahu a audiovizuálnou politikou, ani na právo členských štátov organizovať a využívať svoje frekvenčné spektrum na účely verejného poriadku a verejnej bezpečnosti a na obranu.

2. Frekvenčné spektrum predstavuje hlavný zdroj pre významné odvetvia a služby, a to aj mobilné, bezdrôtové širokopásmové a satelitné komunikácie, televízne a rádiové vysielanie, dopravu, rádiolokáciu, a pre aplikácie ako poplašné zariadenia, diaľkové ovládanie, načúvacie prístroje, mikrofóny a lekárske prístroje. Podporuje verejné služby, ako služby ochrany a bezpečnosti vrátane civilnej ochrany, a vedecké činnosti, ako meteorológia, pozorovanie Zeme, rádioastronómia a výskum vesmíru. Opatrenia na reguláciu frekvenčného spektra preto majú hospodárske, bezpečnostné, zdravotné, verejné, kultúrne, vedecké, sociálne, environmentálne a technické dôsledky.

3. Strategické plánovanie a harmonizácia využívania frekvenčného spektra na úrovni Únie by mali zlepšiť jednotný trh bezdrôtových elektronických komunikačných služieb a zariadení, ako aj ďalšie politiky Únie vyžadujúce využívanie frekvenčného spektra, a tým vytvoriť nové príležitosti pre inováciu a prispieť k oživeniu hospodárstva a sociálnej integrácii v rámci Únie a súčasne rešpektovať dôležitú spoločenskú, kultúrnu a hospodársku hodnotu spektra. Únia preto na tento účel potrebuje program politiky, ktorý zahŕňa vnútorný trh vo všetkých oblastiach politiky Únie, v ktorých sa predpokladá využívanie frekvenčného spektra, ako napríklad elektronické komunikácie, výskum a vývoj, doprava a energetika.

4. Tento prvý program by mal najmä podporovať stratégiu Európa 2020 na zabezpečenie inteligentného, udržateľného a inkluzívneho rastu vzhľadom na obrovský potenciál bezdrôtových služieb podporovať informačnú ekonomiku, rozvíjať odvetvia využívajúce informačné a komunikačné technológie, pomáhať týmto odvetviam a prekonať digitálnu priepasť. Predstavuje aj hlavné opatrenie Digitálnej agendy pre Európu[4], ktorej cieľom je poskytovať rýchly širokopásmový internet v budúcej sieťovo orientovanej znalostnej ekonomike, s ambicióznym cieľom dosiahnuť univerzálne širokopásmové pokrytie s rýchlosťou minimálne 30 Mbps pre všetkých Európanov do roku 2020, a tým dosiahnuť udržateľné hospodárske a sociálne výhody digitálneho vnútorného trhu. Mal by podporovať a uvádzať do života aj ostatné odvetvové politiky Únie, ako napríklad udržateľné životné prostredie a hospodársku a sociálnu integráciu všetkých občanov Únie. Vzhľadom na dôležitosť bezdrôtových aplikácií pre inováciu predstavuje tento program aj hlavnú iniciatívu na podporu politík Únie týkajúcich sa inovácie.

5. V prvom programe by sa mali konkretizovať základné zásady a ciele do roku 2015 pre členské štáty a inštitúcie Únie a mali by sa stanoviť konkrétne iniciatívy na vykonávanie. Hoci správa frekvenčného spektra stále patrí vo veľkej miere do právomoci členských štátov, mala by sa vykonávať v súlade so súčasným právom Únie a mala by umožniť opatrenia na presadzovanie politík Únie.

6. Program by mal zohľadňovať aj rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre)[5] a technické znalosti Európskej konferencie poštových a telekomunikačných správ (CEPT), aby sa politiky Únie, ktoré využívajú frekvenčné spektrum a boli schválené Európskym parlamentom a Radou, mohli vykonávať technickými vykonávacími opatreniami, s tým, aby sa takého opatrenia mohli prijímať vždy, keď je to potrebné na realizáciu už existujúcich politík Únie.

7. Zabezpečenie optimálneho využívania frekvenčného spektra môže vyžadovať inovačné riešenia povoľovania, ako napríklad kolektívne využívanie frekvenčného spektra, všeobecné povolenia alebo spoločné využívanie infraštruktúry. Uplatnenie takýchto zásad v Únii by sa mohlo uľahčiť stanovením určitých spoločných alebo zbližujúcich sa podmienok využívania frekvenčného spektra. Všeobecné povolenia, ktoré predstavujú najmenej zaťažujúci povoľovací systém, sú obzvlášť zaujímavé v oblastiach, pokiaľ neexistuje riziko, že rušenie bráni rozvoju iných služieb.

8. Obchodovanie s právami na frekvenčné spektrum spolu s pružnými podmienkami používania by mali priniesť podstatné výhody pre hospodársky rast. Preto pásma, v prípade ktorých sa už pružné využívanie zaviedlo do praxe právom Únie, by mali byť okamžite ustanovené ako obchodovateľné v zmysle rámcovej smernice. Okrem toho spoločné zásady pre formát a obsah takýchto obchodovateľných práv, ako aj spoločné opatrenia na zabránenie sústredeniu frekvenčného spektra, ktoré môže vytvoriť dominantné pozície, ako aj nevhodnému nevyužívaniu nadobudnutého frekvenčného spektra, by uľahčili koordinované zavedenie týchto opatrení všetkými členskými štátmi a uľahčili by nadobudnutie týchto práv kdekoľvek v Únii.

9. Ako sa zdôrazňuje v Digitálnej agende pre Európu, bezdrôtový širokopásmový prístup predstavuje dôležitý prostriedok na posilnenie hospodárskej súťaže, možností výberu pre zákazníka a prístupu vo vidieckych a iných oblastiach, v ktorých je zavedenie drôtového širokopásmového pripojenia ťažké alebo ekonomicky nerentabilné. Správa frekvenčného spektra však môže mať vplyv na hospodársku súťaž zmenou úlohy a právomoci aktérov na trhu, napríklad ak súčasní užívatelia majú neprimerané konkurenčné výhody. Najmä v prípade, keď je k dispozícii len málo primeraného frekvenčného spektra, môže obmedzený prístup k frekvenčnému spektru brániť vstupu nových služieb alebo aplikácií a brzdiť inovácie a hospodársku súťaž. Nadobúdanie nových práv na používanie, okrem iného aj prostredníctvom obchodovania s frekvenčným spektrom alebo iných transakcií medzi užívateľmi, a zavádzanie nových pružných kritérií využívania frekvenčného spektra môže mať vplyv na súčasný stav hospodárskej súťaže. Členské štáty mali preto prijať včasné alebo dodatočné regulačné opatrenia (napríklad opatrenia na zmenu a doplnenie súčasných práv, na zákaz určitých nadobudnutí práv na frekvenčné spektrum, na uloženie podmienok pre hromadenie práv na frekvenčné spektrum a pre efektívne využívanie, ako napríklad opatrenia uvedené v článku 9 ods. 7 rámcovej smernice, s cieľom obmedziť veľkosť frekvenčného spektra pre každého operátora alebo zabrániť nadmernému sústredeniu frekvenčného spektra), aby sa zabránilo narušeniu hospodárskej súťaže v súlade so zásadami, z ktorých vychádza článok 5 ods. 6 smernice 2002/20/ES („smernica o povolení“) a článok 1 ods. 2 smernice 87/372/EHS („smernica o GSM“).

10. Optimálne a efektívne využívanie frekvenčného spektra vyžaduje priebežné monitorovanie vývoja a aktuálne transparentné informácie o využívaní frekvenčného spektra v rámci Únie. Hoci sa v rozhodnutí Komisie 2007/344/ES o harmonizovanej dostupnosti informácií týkajúcich sa využívania frekvenčného spektra v Spoločenstve[6] vyžaduje, aby členské štáty uverejňovali informácie o právach na používanie, na zlepšenie efektívnosti využívania frekvenčného spektra a rádiových zariadení, najmä v pásme od 300 MHz do 3 GHz, je v Únii potrebná podrobná analýza stavu súčasného využívania frekvenčného spektra, spolu s účinným preskúmaním a metodikou hodnotenia. To by pomohlo určiť neefektívne technológie a prípady využívania v komerčnom aj verejnom sektore, ako aj nevyužívané pridelené frekvencie a možnosti spoločného využívania, a vyhodnotiť budúce potreby spotrebiteľov a podnikateľských subjektov.

11. Harmonizované normy podľa smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody[7] sú podstatné na dosiahnutie efektívneho využívania frekvenčného spektra a mali by zohľadňovať právoplatne určené podmienky spoločného využívania. Európske normy pre nerádiové elektrické a elektronické zariadenia a siete by mali zabrániť rušeniu využívania frekvenčného spektra. Súhrnný vplyv narastajúceho objemu a hustoty bezdrôtových prístrojov a aplikácií spolu s rozmanitosťou využívania frekvenčného spektra predstavuje výzvu z hľadiska súčasných prístupov k riešeniu rušenia. Dané prístupy by sa mali preskúmať a prehodnotiť, spolu s charakteristickými vlastnosťami prijímačov a sofistikovanejšími mechanizmami na zabránenie rušeniu.

12. V súlade s cieľmi vlajkovej iniciatívy Komisie „Digitálna agenda pre Európu“ by bezdrôtové širokopásmové pripojenie mohlo podstatne prispieť k oživeniu hospodárstva a hospodárskemu rastu, ak by sa sprístupnilo dostatočné frekvenčné spektrum, rýchlo by sa prideľovali práva na používanie a v záujme prispôsobenia sa vývoju trhu by sa povolilo obchodovanie. Podľa digitálnej agendy by do roku 2020 mali mať všetci občania Únie prístup k širokopásmovému pripojeniu s rýchlosťou aspoň 30 Mbps. Preto frekvencie, ktoré už boli vyhradené, by sa mali do roku 2012 mali sprístupniť pre pozemské komunikácie s cieľom zabezpečiť jednoduchý prístup k bezdrôtovému širokopásmovému pripojeniu pre všetkých, najmä v rámci pásem frekvenčného spektra vyhradených rozhodnutiami Komisie 2008/477/ES, 2008/411/ES a 2009/766/ES. Na doplnenie pozemských širokopásmových služieb a na zabezpečenie pokrytia v najvzdialenejších oblastiach Únie by rýchlym a realizovateľným riešením mohol byť cenovo primeraný satelitný širokopásmový prístup.

13. Pásmo 800 MHz je optimálne na pokrytie veľkých oblastí širokopásmovými bezdrôtovými službami. V nadväznosti na harmonizáciu technických podmienok podľa rozhodnutia 2010/267/EÚ a na odporúčanie Komisie z 28. októbra 2009, v ktorom sa požaduje zastavenie analógového vysielania do 1. januára 2012, a vzhľadom na rýchly vývoj regulácie v členských štátoch by toto pásmo malo byť v zásade sprístupnené pre elektronické komunikácie v Únii do roku 2013. V dlhodobejšom horizonte by bolo možné predpokladať aj dodatočné frekvencie pod úrovňou 790 MHz, v závislosti od skúseností a nedostatku frekvencií v iných pásmach vhodných na pokrytie. Ak sa uvažuje s kapacitou 800 MHz pásma na vysielanie do veľkých oblastí, k právam by mali byť pripojené záväzky týkajúce sa pokrytia.

14. Keďže spoločný prístup a úspory z rozsahu sú rozhodujúce pre rozvoj širokopásmových komunikácií na úrovni Únie a na zabránenie narušeniu hospodárskej súťaže a fragmentácii trhu medzi členské štáty, spoločnými krokmi členských štátov a Komisie by sa mohli určiť určité povoľovacie a procedurálne podmienky. Tieto podmienky by mohli zahŕňať záväzky týkajúce sa pokrytia, veľkosť blokov frekvenčného spektra, načasovanie pridelenia práv, prístup k prevádzkovateľom mobilných virtuálnych sietí a dĺžka trvania práv na využívanie. Pri zohľadnení dôležitosti obchodovania s frekvenčným spektrom pre zvýšenie efektívneho využívania frekvenčného spektra a pre rozvoj vnútorného trhu s bezdrôtovými zariadeniami a službami by sa tieto podmienky mali vzťahovať na pásma frekvenčného spektra, ktoré sú pridelené pre bezdrôtové komunikácie, a v prípade ktorých sa práva na používanie môžu prevádzať alebo prenajímať.

15. Ďalšie sektory, ako napríklad doprava (pre bezpečnostné, informačné a riadiace systémy) výskum a vývoj, ochrana verejnosti a pomoc pri zmierňovaní následkov katastrof, elektronická zdravotná starostlivosť a digitálna integrácia, môžu potrebovať dodatočné frekvencie. Optimalizácia synergického účinku medzi politikou frekvenčného spektra, činnosťami výskumu a vývoja a realizáciou štúdií rádiovej kompatibility medzi rôznymi užívateľmi frekvenčného spektra by mohla pomôcť inovácii. Spoločné výskumné stredisko Komisie by malo pomáhať pri rozvoji technických aspektov regulácie frekvenčného spektra, najmä zabezpečením skúšobných zariadení na overenie modelov rušenia, ktoré sú relevantné z hľadiska právnych predpisov Únie. Okrem toho výsledky výskumu v rámci Siedmeho rámcového programu vyžadujú preskúmanie potrieb frekvenčného spektra pri projektoch, ktoré môžu mať veľký hospodársky alebo investičný potenciál, najmä pre MSP, napríklad kognitívne rádio alebo elektronické zdravotnícke služby. Primeraná ochrana proti škodlivému rušeniu by sa mala zabezpečiť aj v záujme výskumu a vývoja a vedeckých činností.

16. V stratégii Európa 2020 sa ustanovujú environmentálne ciele pre udržateľné konkurencieschopné hospodárstvo, ktoré efektívne využíva zdroje, napríklad zlepšením efektívnosti využívania zdrojov o 20 %. Ako sa zdôrazňuje v Digitálnej agende pre Európu, sektor informačných a komunikačných technológii (IKT) má hrať rozhodujúcu úlohu. Medzi navrhované opatrenia na úrovni Únie patrí urýchlenie zavádzania inteligentných systémov hospodárenia s energiou (inteligentné rozvodové siete a inteligentné meracie systémy), ktoré využívajú komunikačné schopnosti na zníženie spotreby energie, a rozvoj inteligentných dopravných systémov a inteligentného riadenia dopravy na zníženie emisií CO2 vyprodukovaných sektorom dopravy. Efektívne využívanie technológii frekvenčného spektra by tiež mohlo pomôcť znížiť spotrebu energie rádiových zariadení a obmedziť vplyv na životné prostredie vo vidieckych a odľahlých oblastiach.

17. Ochrana zdravia verejnosti proti účinkom elektromagnetických polí je podstatná pre dobré životné podmienky občanov a pre jednotný prístup k povoľovaniu frekvenčného spektra v Únii; hoci sa na ňu vzťahuje odporúčanie Rady 1999/519/ES o obmedzení vystavenia širokej verejnosti elektromagnetickým poliam, je dôležité zabezpečiť trvalé monitorovanie ionizačných a neionizačných vplyvov využívania frekvenčného spektra na zdravie vrátane skutočných súhrnných vplyvov využívania frekvenčného spektra v rôznych frekvenciách rastúcim počtom druhov zariadení.

18. Dôležité ciele verejného záujmu, napríklad bezpečnosť života, vyžadujú koordinované technické riešenia pre spoluprácu bezpečnostných a pohotovostných služieb medzi členskými štátmi. Na jednotnom základe by sa malo sprístupniť dostatočné frekvenčné spektrum pre rozvoj a voľný pohyb bezpečnostných služieb a zariadení a pre inovačné celoeurópske alebo interoperabilné bezpečnostné a pohotovostné riešenia. Zo štúdií už vyplynulo, že v celej Únii sú v nasledujúcich 5 až 10 rokoch potrebné dodatočné harmonizované frekvencie pod úrovňou 1 GHz na poskytovanie mobilných širokopásmových služieb pre verejnú ochranu a pomoc pri zmierňovaní následkov katastrof.

19. Regulácia frekvenčného spektra má výrazné cezhraničné alebo medzinárodné dimenzie, a to v dôsledku charakteristických vlastností šírenia, medzinárodnej povahy trhov závislých od služieb založených na rádiovom prenášaní signálov a potreby zabrániť škodlivému rušeniu medzi krajinami. Okrem toho odkazy na medzinárodné dohody v smerniciach 2002/21/ES a 2002/20/ES v znení zmien a doplnení[8] znamenajú, že členské štáty neprevezmú medzinárodné záväzky, ktoré bránia plneniu ich záväzkov v rámci Únie alebo ich obmedzujú. Členské štáty v súlade s judikatúrou podniknú všetky potrebné kroky na umožnenie primeraného zastúpenia Únie v záležitostiach patriacich do jej právomoci v medzinárodných orgánoch zodpovedných za koordináciu frekvenčného spektra. V prípadoch dotýkajúcich sa politiky alebo právomocí Únie by ďalej Únia mala politicky viesť prípravu rokovaní a hrať úlohu v mnohostranných rokovaniach, vrátane v Medzinárodnej telekomunikačnej únii, ktorá zodpovedá jej úrovni zodpovednosti za záležitosti frekvenčného spektra podľa práva Únie.

20. Na účel ďalšieho rozvoja súčasnej praxe a v nadväznosti na zásady vymedzené v záveroch Rady z 3. februára 1992 o postupoch, ktoré sa majú uplatňovať na Svetovej rádiokomunikačnej konferencii z roku 1992, a v prípadoch, keď sa svetové rádiokomunikačné konferencie a iné mnohostranné rokovania dotýkajú zásad a otázok politiky s veľkým významom pre celé Úniu, by Únia mala byť schopná ustanoviť nové postupy na obranu svojich záujmov v mnohostranných rokovaniach, pričom okrem toho má dlhodobý cieľ stať sa členom v Medzinárodnej telekomunikačnej únii spolu s členskými štátmi; Komisia môže okrem toho na tento účel navrhnúť Európskemu parlamentu a Rade ciele spoločnej politiky ustanovené v smernici 2002/21/ES, pričom zohľadní stanovisko Skupiny pre politiku rádiového frekvenčného spektra (RSPG).

21. K témam WRC v roku 2012 patria osobitné otázky s významom pre Úniu, ako digitálna dividenda, vedecké a meteorologické služby, udržateľný rozvoj a zmena klímy, satelitné komunikácie a využívanie frekvenčného spektra pre systém GALILEO [ustanovené nariadením Rady (ES) č. 876/2002[9], ktorým sa zakladá spoločný podnik Galileo, a nariadením Rady (ES) č. 1321/2004[10] o štruktúrach riadenia európskych programov satelitnej rádiovej navigácie], ako aj európsky program Globálne monitorovanie pre životné prostredie a bezpečnosť[11] na zlepšenie využívania údajov získaných z pozorovania Zeme.

22. Členské štáty môžu potrebovať podporu aj pri koordinácii frekvencií v dvojstranných rokovaniach so susednými krajinami, ktoré nie sú členmi Únie, vrátane pristupujúcich alebo kandidátskych krajín, aby si splnili svoje záväzky z členstva v Únii týkajúce sa záležitostí koordinácie frekvencií. To by malo navyše prispieť k zabráneniu škodlivému rušeniu, zlepšiť efektívnosť frekvenčného spektra a zvýšiť konvergenciu využívania frekvenčného spektra aj za hranicami Únie. Opatrenia sú osobitne naliehavé v pásmach 800 MHz a 3,4 – 3,8 GHz pre prechod na celulárne širokopásmové technológie a pre harmonizáciu frekvenčného spektra, ktorá je potrebná na modernizáciu riadenia letovej prevádzky.

23. Na realizáciu cieľov tohto programu je dôležité vypracovať vhodný inštitucionálny rámec na koordináciu správy a regulácie frekvenčného spektra na úrovni Únie, pričom je potrebné v plnej miere zohľadňovať kompetencie a odborné znalosti vnútroštátnych orgánov. To môže pomôcť aj pri riešení koordinácie frekvenčného spektra medzi členskými štátmi v kontexte vnútorného trhu. Spolupráca a koordinácia sú dôležité aj medzi normalizačnými orgánmi, výskumnými inštitúciami a CEPT.

24. Komisia by mala predkladať správy Európskemu parlamentu a Rade o výsledkoch dosiahnutých v rámci tohto rozhodnutia, ako aj o plánovaných budúcich opatreniach.

25. Komisia pri tvorbe svojho návrhu v najvyššej miere prihliadala na stanovisko RSPG,

PRIJALI TOTO ROZHODNUTIE:

Článok 1 Cieľ

Týmto rozhodnutím sa zriaďuje program politiky rádiového frekvenčného spektra pre strategické plánovanie a harmonizáciu využívania frekvenčného spektra na zabezpečenie fungovania vnútorného trhu.

Článok 2 Uplatňovanie všeobecných zásad regulácie

Členské štáty spolupracujú navzájom a s Komisiou transparentným spôsobom s cieľom zabezpečiť v rámci Únie jednotné uplatňovanie týchto všeobecných zásad regulácie:

a) podpora efektívneho využívania frekvenčného spektra s cieľom najlepšie uspokojiť rastúci dopyt po využívaní frekvencií;

b) uplatňovanie neutrality technológií a služieb pri využívaní frekvenčného spektra pre elektronické komunikačné siete a služby v súlade s článkom 9 smernice 2002/21/ES (rámcová smernica), a pokiaľ možno pre iné odvetvia a aplikácie, a to tak, aby sa podporila efektívnosť využívania frekvenčného spektra, najmä zvýšením pružnosti, a aby sa podporili inovácie;

(c) uplatňovanie najmenej zaťažujúceho povoľovacieho systému spôsobom, ktorý maximalizuje pružnosť a efektívnosť využívania frekvenčného spektra;

d) zaručenie fungovania vnútorného trhu, najmä zabezpečením účinnej hospodárskej súťaže.

Článok 3 Ciele politiky

S cieľom sústrediť sa na priority tohto prvého programu členské štáty a Komisia spolupracujú na účel podpory a vykonávania týchto cieľov politiky:

a) včasné sprístupnenie dostatočného primeraného frekvenčného spektra na podporu cieľov politiky Únie;

b) dosiahnutie čo možno najväčšej pružnosti pri využívaní frekvenčného spektra na podporu inovácií a investícií, a to prostredníctvom uplatňovania zásad neutrality technológií a služieb, otvárania frekvenčného spektra novým službám a možnosti obchodovať s právami na frekvenčné spektrum;

c) zlepšenie efektívneho využívania frekvenčného spektra zužitkovaním výhod všeobecných povolení a častejším využívaním takýchto druhov povolenia;

d) zachovanie a rozvoj účinnej hospodárskej súťaže, najmä v elektronických komunikačných službách, včasným zabránením alebo dodatočným napravením nadmerného sústredenia rádiových frekvencií niektorými hospodárskymi subjektmi, ktoré by spôsobilo závažné narušenie hospodárskej súťaže;

e) obmedzenie fragmentácie vnútorného trhu zlepšením koordinácie a harmonizácie technických podmienok využívania a dostupnosti frekvenčného spektra, vrátane rozvoja medzinárodných služieb, a podporovaním úspor zo sortimentu a rozsahu na úrovni Únie;

f) zabránenie škodlivému rušeniu inými rádiovými alebo nerádiovými prístrojmi uľahčením vypracúvania noriem umožňujúcich pružné a efektívne využívanie frekvenčného spektra a zvýšenie odolnosti prijímačov voči rušeniu, s osobitným zreteľom na súhrnný vplyv rastúcich objemov a hustoty rádiových prístrojov a aplikácií;

g) pri určovaní technických podmienok prideľovania frekvenčného spektra zohľadňovať v plnej miere výsledky výskumu, ktorými príslušné medzinárodné organizácie potvrdili potenciálne vplyvy emisií elektromagnetického poľa na ľudské zdravie.

Článok 4 Zlepšenie efektívnosti a pružnosti

1. Členské štáty prijmú do 1. januára 2013 opatrenia v oblasti povoľovania a prideľovania, ktoré sú primerané z hľadiska rozvoja širokopásmových služieb, v súlade so smernicou Európskeho parlamentu a Rady 2002/20/ES o povolení na elektronické komunikačné sieťové systémy a služby (smernica o povolení)[12], napríklad umožňujú príslušným operátorom získať v prípadoch, keď je to možné, a na základe konzultácií podľa článku 11, priamy alebo nepriamy prístup k susediacim blokom frekvenčného spektra v rozsahu najmenej 10 MHz.

2. Členské štáty podporia v spolupráci s Komisiou kolektívne využívanie frekvenčného spektra, ako aj spoločné využívanie frekvenčného spektra.

3. Členské štáty a Komisia spolupracujú pri tvorbe a harmonizácii noriem pre rádiové zariadenia a koncové telekomunikačné koncové zariadenia, ako aj elektronické zariadenia a siete, podľa potreby na základe normalizačných poverení Komisie pre príslušné normalizačné orgány.

4. Členské štáty zabezpečia, aby podmienky a postupy výberu podnecovali investície a efektívne využívanie frekvenčného spektra.

5. V záujme zabránenia možnej fragmentácie vnútorného trhu v dôsledku rozdielnych podmienok a postupov výberu pre harmonizované pásma frekvenčného spektra pridelené pre elektronické komunikačné služby a obchodovateľné vo všetkých členských štátoch podľa článku 9b smernice 2002/21/ES Komisia v spolupráci s členskými štátmi vypracuje usmernenia o podmienkach a postupoch povolenia pre takéto pásma, zamerané najmä na spoločné využívanie infraštruktúry a podmienky pokrytia.

6. Ak je to potrebné na zabezpečenie účinného využívania práv na frekvenčné spektrum a na zabránenie hromadeniu frekvenčného spektra, členské štáty prijmú primerané opatrenia vrátane finančných pokút alebo odňatia práv.

Článok 5 Hospodárska súťaž

1. Členské štáty zachovávajú a podporujú účinnú hospodársku súťaž a zabraňujú narušeniu hospodárskej súťaže na vnútornom trhu alebo na jeho podstatnej časti.

2. S cieľom vykonať v plnej miere záväzky odseku 1, a najmä zabezpečiť, aby hospodárska súťaž nebola narušená žiadnym sústredením, prevodom alebo zmenou práv na používanie rádiových frekvencií, môžu členské štáty prijať okrem iného tieto opatrenia, ktoré nemajú vplyv na uplatňovanie pravidiel hospodárskej súťaže:

a) členské štáty môžu obmedziť veľkosť frekvenčného spektra, na ktoré sú hospodárskemu subjektu poskytnuté práva na používanie, alebo môžu pripojiť k takýmto právam na používanie podmienky, ako poskytovanie veľkoobchodného prístupu v určitých pásmach alebo v určitých skupinách pásem s podobnými vlastnosťami, napríklad v pásmach pod 1 GHz pridelených pre elektronické komunikačné služby;

b) členské štáty môžu odmietnuť udeliť nové práva na používanie, môžu odmietnuť povoliť nové použitia frekvenčného spektra v určitých pásmach, alebo môžu pripojiť podmienky k udeleniu nových práv na používanie alebo k povoleniu nových použití frekvenčného spektra, ak by to viedlo k nadmernému sústredeniu frekvencií frekvenčného spektra určitými hospodárskymi subjektmi, ktoré by pravdepodobne spôsobilo značné narušenie hospodárskej súťaže;

c) členské štáty môžu zakázať alebo uložiť podmienky na transakcie prevodu práv na používanie frekvenčného spektra, na ktoré sa nevzťahuje vnútroštátna kontrola fúzií alebo kontrola fúzií na úrovni Únie, pokiaľ by tieto transakcie pravdepodobne spôsobili značné narušenie hospodárskej súťaže.;

d) členské štáty môžu zmeniť a doplniť súčasné práva v súlade s článkom 14 smernice 2002/20/ES, ak je to potrebné na dodatočnú nápravu nadmerného sústredenia frekvencií frekvenčného spektra určitými hospodárskymi subjektmi, ktoré značné narušuje hospodársku súťaž.

3. Členské štáty zabezpečia, aby postupy povoľovania a výberu bránili omeškaniu a podporovali účinnú hospodársku súťaž.

Článok 6 Frekvenčné spektrum pre bezdrôtové širokopásmové komunikácie

1. Bez toho, aby boli dotknuté zásady neutrality technológií a služieb, členské štáty v spolupráci s Komisiou prijmú všetky potrebné kroky, aby sa v rámci Únie pridelilo dostatočné frekvenčné spektrum na účely pokrytia a kapacity, s cieľom zabezpečiť, aby bezdrôtové aplikácie účinne prispievali k dosiahnutiu cieľa prístupu všetkých občanov k širokopásmovému pripojeniu s rýchlosťou aspoň 30 Mbps do roku 2020.

2. Členské štáty do 1. januára 2012 povolia používanie celého frekvenčného spektra vyhradeného rozhodnutiami Komisie 2008/477/ES (2,5 – 2,69 GHz), 2008/411/ES (3,4 – 3,8 GHz) a 2009/766/ES (900 – 1 800 MHz) za podmienok, ktoré poskytnú spotrebiteľovi jednoduchý prístup k bezdrôtovým širokopásmovým službám.

3. Členské štáty do 1. januára 2013 sprístupnia 800 MHz pásmo pre elektronické komunikačné služby v súlade s harmonizovanými technickými podmienkami ustanovenými v súlade s rozhodnutím č. 676/2002/ES. V členských štátoch, v ktorých by výnimočné vnútroštátne alebo miestne podmienky mohli znemožniť sprístupnenie pásma, môže Komisia povoliť osobitné výnimky do roku 2015.. V súlade s článkom 9 smernice 2002/21/ES Komisia v spolupráci s členskými štátmi priebežne skúma využívanie frekvencií pod úrovňou 1 GHz a posúdi, či by sa mohli uvoľniť a sprístupniť dodatočné frekvencie pre nové aplikácie.

4. Členské štáty v spolupráci s Komisiou zabezpečia, aby v riedko osídlených oblastiach bolo podnecované poskytovanie prístupu k širokopásmovému obsahu a službám s použitím pásma 790 – 862 MHz (800 MHz), najmä prostredníctvom záväzkov týkajúcich sa pokrytia; v rámci toho preskúmajú spôsoby a v prípade potreby prijmú primerané opatrenia, ktorými sa zabezpečí, aby uvoľnenie 800 MHz pásma nemalo nepriaznivý vplyv na užívateľov výroby programov a osobitných spoločenských podujatí ( Programme-Making and Special Events, PMSE).

5. Komisia sa vyzýva, aby ako prioritu prijala primerané opatrenia podľa článku 9b ods. 3 smernice 2002/21/ES na zabezpečenie, aby členské štáty povolili obchodovanie v Únii s právami na používanie frekvenčného spektra v harmonizovaných pásmach 790 – 862 MHz („800 MHz pásmo“), 880 – 915 MHz, 925 – 960 MHz, 1 710 – 1 785 MHz, 1 805 – 1 880 MHz, 1 900 – 1 980 MHz, 2 010 – 2 025 MHz, 2 110 – 2 170 MHz, 2,5 – 2,69 GHz a 3,4 – 3,8 GHz.

6. V prípade potreby Komisia zabezpečí dostupnosť dodatočných pásem frekvenčného spektra na poskytovanie harmonizovaných satelitných služieb pre širokopásmový prístup, ktorý pokryje celé územie Únie vrátane najodľahlejších oblastí ponukou širokopásmového pripojenia umožňujúcou prístup k internetu za cenu porovnateľnú s ponukami pozemského pripojenia.

Článok 7 Potreby frekvenčného spektra pre konkrétne politiky Únie

1. Členské štáty a Komisia zabezpečia dostupnosť frekvenčného spektra a budú chrániť rádiové frekvencie potrebné na monitorovanie atmosféry a povrchu Zeme, pričom umožnia rozvoj a využívanie vesmírnych aplikácií a zlepšovanie dopravných systémov, najmä pre globálny občiansky navigačný satelitný systém GALILEO, program Globálne monitorovanie pre životné prostredie a bezpečnosť (GMES) a inteligentné systémy bezpečnosti dopravy a riadenia dopravy.

2. Komisia vypracuje v spolupráci s členskými štátmi štúdie a preskúma možnosť vypracovať systémy povolení, ktoré by prispeli k politike s nízkou úrovňou produkcie CO2 úsporami energie pri využívaní frekvenčného spektra, ako aj sprístupnením frekvenčného spektra pre bezdrôtové technológie s potenciálom zvýšenia úspor energie, vrátane inteligentných rozvodových sietí a inteligentných meracích systémov.

3. V prípade potreby Komisia zabezpečí, aby bolo za harmonizovaných podmienok sprístupnené dostatočné frekvenčné spektrum na podporu rozvoja bezpečnostných služieb a voľného pohybu súvisiacich zariadení, ako aj rozvoja inovačných interoperabilných riešení v oblasti bezpečnosti a ochrany verejnosti, civilnej ochrany a pomoci pri zmierňovaní následkov katastrof.

4. Členské štáty a Komisia skúmajú potreby vedeckej obce v oblasti frekvenčného spektra a spolupracujú s ňou; navrhnú niekoľko iniciatív v oblasti výskumu a vývoja a inovačných aplikácií, ktoré môžu mať významný spoločenský a hospodársky vplyv a/alebo potenciál na investovanie a pripravia sa na pridelenie dostatočného frekvenčného spektra pre takéto aplikácie za harmonizovaných technických podmienok a s minimálnym administratívnym zaťažením.

Článok 8 Analýza stavu a monitorovanie súčasného využívania a nastupujúcich potrieb frekvenčného spektra

1. Komisia s pomocou členských štátov, ktoré poskytnú všetky primerané informácie o využívaní frekvenčného spektra, vypracuje analýzu stavu súčasného využitia frekvenčného spektra a možných budúcich potrieb frekvenčného spektra v Únii, najmä v rozsahu od 300 MHz do 3 GHz.

2. Analýza stavu uvedená v odseku 1 umožní posúdenie technickej efektívnosti súčasného využitia frekvenčného spektra a určenie neefektívnych technológií a aplikácií, nevyužitého alebo neefektívne využitého frekvenčného spektra a možností spoločného využívania frekvenčného spektra. V analýze sa zohľadnia budúce potreby frekvenčného spektra založené na dopyte spotrebiteľov a operátorov a možnosť splniť takéto potreby.

3. V analýze stavu uvedenej v odseku 1 sa preskúmajú rôzne druhy využívania frekvenčného spektra súkromnými a verejnými užívateľmi a táto analýza pomôže určiť pásma frekvenčného spektra, ktoré by sa mohli priradiť alebo novo prideliť s cieľom zvýšiť ich efektívne využitie, podporiť inováciu a zlepšiť hospodársku súťaž na vnútornom trhu k prospechu súkromných aj verejných užívateľov, pričom sa zohľadní potenciálny pozitívny a negatívny vplyv na súčasných užívateľov týchto pásem.

Článok 9 Medzinárodné rokovania

1. Únia sa zúčastňuje na medzinárodných rokovaniach týkajúcich sa záležitostí frekvenčného spektra s cieľom brániť svoje záujmy, pričom koná v súlade s právom Únie, okrem iného v oblasti zásad vnútornej a vonkajšej právomoci Únie.

2. Členské štáty zabezpečia, aby medzinárodné dohody, ktorých zmluvnými stranami sú v rámci Medzinárodnej telekomunikačnej únie ( International Telecommunications Union , ITU) boli v súlade s platnými právnymi predpismi Únie, a najmä s relevantnými pravidlami a zásadami regulačného rámca Únia v oblasti elektronických komunikácií.

3. Členské štáty zabezpečia, aby medzinárodné predpisy umožňovali úplné využitie frekvenčných pásem na účely, na ktoré sú určené podľa práva Únie, a aby bol pre odvetvové politiky Únie k dispozícii dostatočný počet primerane chránených frekvencií.

4. Únia na požiadanie poskytne členským štátom politickú a technickú podporu pri ich dvojstranných rokovaniach so susednými krajinami, ktoré nie sú členmi Únie, vrátane kandidátskych a pristupujúcich krajín, na riešenie problémov koordinácie frekvenčného spektra, ktoré členským štátom bránia vykonávať ich povinnosti týkajúce sa politiky a správy frekvenčného spektra, ktoré vyplývajú z práva Únie. Únia podporí aj úsilie tretích krajín pri výkone správy frekvenčného spektra, ktorá je zlučiteľná so správou Únie, v záujme ochrany cieľov politiky frekvenčného spektra Únie.

5. Členské štáty sú pri rokovaní s tretími krajinami viazané svojimi záväzkami podľa práva Únie. Členské štáty pri podpise alebo inom prijatí medzinárodných záväzkov týkajúcich sa frekvenčného spektra doplnia svoj podpis alebo iný akt prijatia záväzkov spoločným vyhlásením, v ktorom sa uvádza, že budú vykonávať takéto medzinárodné dohody alebo záväzky v súlade so svojimi záväzkami podľa zmlúv.

Článok 10 Spolupráca medzi rôznymi orgánmi

1. Komisia a členské štáty spolupracujú pri zlepšovaní súčasného inštitucionálneho prostredia s cieľom podporovať koordináciu správy frekvenčného spektra na úrovni Únie, vrátane záležitostí, ktoré majú priamy vplyv na dva členské štáty alebo viac členských štátov, v záujme rozvoja vnútorného trhu a zabezpečenia úplného dosiahnutia cieľov Únie v oblasti politiky frekvenčného spektra. Snažia sa podporovať záujmy Únie v oblasti frekvenčného spektra mimo Únie v súlade s článkom 9.

2. Komisia a členské štáty zabezpečia, aby normalizačné orgány, CEPT a Spoločné výskumné centrum Komisie intenzívne spolupracovali v každej technickej záležitosti, keď je to potrebné na zabezpečenie efektívneho využívania frekvenčného spektra. Na tento účel zachovávajú pevné prepojenie medzi správou frekvenčného spektra a normalizáciou s cieľom zlepšiť vnútorný trh.

Článok 11 Verejné konzultácie

Ak je to vhodné, Komisia zorganizuje verejné konzultácie s cieľom zhromaždiť názory všetkých zainteresovaných strán, ako aj názory širokej verejnosti o využívaní frekvenčného spektra v Únii.

Článok 12 Predkladanie správ

Komisia do 31. decembra 2015 vykoná preskúmanie uplatňovania tohto programu politiky frekvenčného spektra a predloží správu Európskemu parlamentu a Rade o vyvinutých činnostiach a o opatreniach prijatých podľa tohto rozhodnutia.

Článok 13 Oznamovanie

Ak sa v predchádzajúcich článkoch neuvádza inak, členské štáty budú uplatňovať tieto politické smerovania a ciele do 1. júla 2015.

Členské štáty poskytnú Komisii všetky informácie potrebné na účel preskúmania uplatňovania tohto rozhodnutia.

Článok 14 Nadobudnutie účinnosti

Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie .

V Bruseli

Za Európsky parlament Za Radu

predseda predseda [pic][pic][pic][pic][pic][pic]

[1] Ú. v. EÚ C , , s. .

[2] Ú. v. EÚ C , , s. .

[3] Ú. v. ES L 108, 24.4.2002, s. 33.

[4] KOM(2010) 245, 19.5.2010.

[5] Ú. v. ES L 108, 24.4.2002, s. 1.

[6] Ú. v. ES L 129, 17. 5. 2007, s. 67.

[7] Ú. v. ES L 91, 7. 4. 1999, s. 10.

[8] Ú. v. ES L 337, 18. 12. 2009, s. 37.

[9] Ú. v. ES L 138, 28. 5. 2002, s. 1.

[10] Ú. v. EÚ L 246, 20.7.2004, s. 1.

[11] KOM(2009) 589.

[12] Ú. v. ES L 108, 24.4.2002, s. 21.